

Αρκαλοχώρι, 01/ 04/2025

Προς: ΜΜΕ

**ΔΕΛΤΙΟ ΤΥΠΟΥ**

**Ορκωμοσία δύο νέων υπαλλήλων στο Πρόγραμμα «Βοήθεια στο Σπίτι» του Δήμου Μινώα Πεδιάδας**

Δύο νέες υπαλλήλους, στο Πρόγραμμα Βοήθεια στο Σπίτι, όρκισε ο Δήμαρχος Μινώα Πεδιάδας Βασίλης Κεγκέρογλου, στο Δημοτικό Κατάστημα Αρκαλοχωρίου, παρουσία της Αντιδημάρχου Όλγας Δραμουντάνη, της Προϊσταμένης της Διεύθυνση Διοικητικών Υπηρεσιών Μαρίας Μερκουλίδου και του Αναπληρωτή Προϊσταμένου, Ζαχαρία Κυριακάκη.

Πρόκειται για την Μελπομένη Βαβελίδου του Ελευθερίου και την Αντιγόνη Λιανουδάκη του Γεωργίου, κατηγορίας και κλάδου/ειδικότητας ΥΕ Οικογενειακών Βοηθών, στη Διεύθυνση Κοινωνικών και Μορφωτικών Υπηρεσιών και ειδικότερα, στο Τμήμα Μέριμνας Τρίτης Ηλικίας.

Αξίζει επίσης να σημειωθεί ότι το αμέσως προσεχές διάστημα θα γίνει άλλη μία πρόσληψη στο εν λόγω πρόγραμμα, ειδικότητας ΔΕ Νοσηλευτριών.

Ο Δήμαρχος Βασίλης Κεγκέρογλου, τις καλωσόρισε, ευχήθηκε καλή επιτυχία στα καθήκοντα τους και αναφέρθηκε στη σημασία του προγράμματος με στόχο την κοινωνική στήριξη των κατοίκων της περιοχής, που χρειάζονται βοήθεια στο σπίτι, αναφέροντας χαρακτηριστικά:

«Με την προσθήκη των νέων υπαλλήλων, ενισχύουμε την κοινωνική μας πολιτική, προσφέροντας πολύτιμες υπηρεσίες στους συμπολίτες μας που το χρειάζονται. Το πρόγραμμα «Βοήθεια στο Σπίτι» που έχει αποδείξει στο παρελθόν την αξία του, χρειάζεται αναβάθμιση και στελέχωση ώστε να ανταποκριθεί με επάρκεια στις αυξημένες ανάγκες που υπάρχουν. Κυρίαρχο ρόλο σε αυτό έχει το προσωπικό, γι’ αυτό άλλωστε είχα πρωτοστατήσει ως Βουλευτής, τόσο στην μονιμότητα του Προγράμματος στην Τοπική Αυτοδιοίκηση, με την μετατροπή του σε Υπηρεσία, όσο και στις νομοθετικές ρυθμίσεις που οδήγησαν στην εξασφάλιση του προσωπικού».